Alūksnes Bānīša stacija

Alūksnes Bānīša stacija ir 2018. gadā izveidota multimediāla ekspozīcija par Baltijā vienīgo regulāri kursējošo šaursliežu dzelzceļa līniju Gulbene—Alūksne, sauktu par Bānīti. Ekspozīcija izvietota vēsturiskajā Alūksnes stacijas bagāžas šķūnī, un vairāk nekā simts gadus garo šaursliežu dzelzceļa līnijas stāstu iespējams izzināt Eiropas, lokālajā un tehniskajā kontekstā.

 Vēsture 
Bagāžas šķūnis uzcelts ap 1901. gadu, kad šaursliežu dzelzceļa līnijā Pļaviņas—Valka tika uzceltas staciju ēkas. Pārvadājamo preču uzglabāšanai šķūni izmantoja līdz 1992. gadam, kamēr notika kravu pārvadājumi līnijā. Lai nodrošinātu kultūrvēsturisko vērtību saglabāšanu, projektā “Gaismas ceļš cauri gadsimtiem” 2017. gadā uzsāka šķūņa rekonstrukciju. Būvprojekta autors ir SIA “Arhitektes Ināras Caunītes birojs”, būvdarbus objektā saskaņā ar iepirkuma procedūras rezultātiem veica uzņēmums SIA “RE RE MEISTARI”, būvuzraudzību nodrošināja AS „Būvuzņēmums Restaurators”. 2018. gada 1. septembrī atjaunotajā šķūnī atklāja dizaina biroja H2E veidoto ekspozīciju, kurā 10 unikālos stāstos tiek atklāti dzelzceļa vēstures fakti, un var ieraudzīt, kam Bānītis bijis draugs, palīgs, darba vieta un iedvesmas avots. 2022. gadā ekspozīcijai tika radīts turpinājums — Ziemas stāsts, kurā iekļauti jauni 10 vietējo cilvēku stāsti par bānīša nozīmi un vēsturi, kurus papildina šaursliežu dzelzceļa līnijas ziemas ainavas.

 Apbalvojumi 
 2019. gadā ikgadējā SEGD Global Design Awards, vairāk nekā 300 darbu konkurencē, Latvijas dizaina biroja H2E ekspozīcija Alūksnes Bānīšu stacijai ieguva divas balvas — 2019 Global Design Awards/Honor un konkursa galveno balvu Best of Show.
 2019. gadā Alūksnes Bānīša stacija saņem “Latvijas Arhitektūras gada balvu 2019”, kā arī bērnu balva Latvijas arhitektūrā “Zirnis un ieguva lielāko balsu skaitu sabiedrības balsojumā portālā “Delfi”.
 2019. gada 24. maijā Starptautiskā Muzeju dienas pasākumā Daugavas muzejā, saņēma Latvijas Muzeju biedrības Gada balvu 2019 nominācijā Gada ekspozīcija (muzejiem līdz 10 darbiniekiem).
 2020. gadā ieguvusi galveno balvu Eiropas Kultūras Tūrisma tīkla (European Cultural Tourism Network) konkursā “Ilgtspējīga kultūras tūrisma galamērķis 2020” nominācijā “Industriālais mantojums”.
 2020. gadā radošās izcilības festivālā ADWARDS MMXX kategorijas “Drukas māksla un dizains” apakškategorijā “Telpas un pieredzes dizains” Alūksnes Bānīša stacijas dizains novērtēts ar pirmās pakāpes ordeni.
 2022. gadā Alūksnes Bānīša stacija iekļauta Eiropas 60 labāko, interesantāko muzeju- Eiropas Muzeju gada balvas nominantu sarakstā.

 Literatūra 
 Atrastā Latvija. [Rīga]: Latvijas Republikas Kultūras ministrija, 2022
 Bagāžas šķūņa stāsti.: Alūksnes Tūrisma informācijas centrs, 2023
 Dripe Jānis. Kultūrtelpa. 21.gadsimta kultūras būves Latvijā.: Latvijas Nacionālā Bibliotēkas Atbalsta biedrība, 2024

 Attēlu galerija 

 Atsauces 

Kategorija:Muzeji Latvijā
Kategorija:Alūksne